કોઈ કહે છે કે મૈત્રીને ટકાવવી હોય તો રૂપિયાની આપલેમાં પડવું જ નહિ ! જો મિત્રને તમે પૈસા આપ્યા તો સમજી લેવું કે પૈસા પણ ગયા અને મિત્ર પણ તમે ગુમાવ્યો! પણ આ વાતને સાચી માનવાની જરૂર નથી. એ ખરું છે કે મિત્રો વચ્ચેની નાણાંની લેવડદેવડનાં ઘણાને કડવા અનુભવ થયા હોય છે, પણ આમાં સાચો મુદ્દો એ જ છે કે જો તમે એક સાચા મિત્ર તરીકે મિત્રને જ નાણાં આપ્યાં હોય તો પૈસાને કારણે મૈત્રીને મુદ્દલ આંચ આવવી નહિ જોઈએ. તમે જે મિત્રને મદદ કરી હોય તે મિત્ર સાચો મિત્ર હોય, તેની દાનત સાચી હોય તો તેની સાથેની મૈત્રીને આંચ શું કામ આવે? માણસ સાચો હોય, સાચી દાનતનો હોય અને છતાં સંજોગોની લાચારીને લીધે તે પૈસા વખતસર પાછા આપી ના શકે તો તેથી તે ખરાબ મિત્ર કે ખરાબ માણસ થઈ જતો નથી. જેઓ આવી ફરિયાદ કરે છે તેમાંના ઘણા તો મદદ કરવા આગળ આવ્યા હોય ત્યારે મિત્રનો પોશાક પહેરે છે અને પછી શાહુકારનો પોશાક પહેરીને ઉઘરાણી કરવા લાગે છે. મિત્રને જ મદદ કરતા હોય ત્યારે તમારે એમ જ સમજવું રહ્યું કે તમે તમારી જાતને જ મદદ કરી રહ્યા છો. એક શ્રીમંત માણસે એક વાર એવું કહેલું : “હું જ્યારે કંઈ પણ મારા ભાઈ કે ભાઈબંધને આપું છું ત્યારે તેને પાછા લેવાની ગણતરીથી આપતો નથી પણ મને ગળા સુધીનો વિશ્વાસ હોય છે કે તેમની પાસે પૈસા આવે તો તે જ ક્ષણે તેઓ મને રૂપિયા પાછા આપવા દોડીને આવે – મારું ૠણ ચૂકવવા માટે નહિ – પોતાની નબળી સ્થિતિ સારી થવાથી જ મને કેટલો બધો આનંદ થશે તેવો ખ્યાલ કરીને જ તેઓ દોડતા આવે!” આ વધુ તંદુરસ્ત વલણ છે.